BMCના બાબુઓના લાસરિયાપણાથી સુપરિચિત હોïવાથી ૬-૧૨ મહિના તો લાગશે એમ ગૃહીત સમજીને કોઈ પણ જાતની તપાસ તો ન જ કરી, પણ નામ ફેરબદલી થઈ જશે એવી આશા પણ રાખી નહોતી. ત્યાર બાદ અવારનવાર BMC કાર્યાલયમાં જવાની શરૂઆત કરી. બાબુઓ દર વખતે નવું બહાનું ધરીને અશ્વિનભાઈને રવાના કરી દેતા હતા. શરૂઆતનો વાતચીતનો દોર સલૂકાઈભર્યો રહ્યો. આમ કરવા પાછળ બાબુઓનો સ્વાર્થ હતો. રૂમ-ટ્રાન્સફરના કાર્યમાં ખાયકીની ગુંજાઇશ સારા મોટા પ્રમાણમાં હોવાથી નાગરિકને હસતા-રમતા થકવી નાખવાની રમત આરંભાઈ. બાબુઓની નજર અશ્વિનભાઈના ગજવા પર અને અશ્વિનભાઈની નજર બાબુઓની ફાઇલ અને કલમ પર. હુતુતુની આ રમત આજકાલ કરતાં ૧૩ વર્ષ ચાલી. પરિસ્થિતિ ઠેરની ઠેર રહી.